РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/174-17

18. септембар 2017. године

Б е о г р а д

**З А П И С Н И К**

**22. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ, ОДРЖАНЕ 15. СЕПТЕМБРА 2017. ГОДИНЕ**

Седница је почела у 11,00 часова.

 Седницом је председавао Петар Петровић, председник Одбора.

Седници су присуствовали чланови Одбора: Неђо Јовановић, Ђорђе Комленски, др Александар Мартиновић, Жарко Мићин, Милетић Михајловић, Јован Палалић, Балинт Пастор и Срето Перић.

Осим чланова Одбора, седници су присуствовали и Драган Вељковић, заменик члана Славишае Булатовића, Александра Мајкић, заменик члана Биљане Пантић Пиља и Марко Парезановић, заменик члана Катарине Ракић.

 Седници нису присуствовали чланови Одбора: Душан Павловић, Михаило Јокић, Наташа Мићић, Вјерица Радета и Душан Петровић, нити њихови заменици.

Председник Одбора је констатовао да су испуњени услови за рад и пуноважно одлучивање, након чега је предложио, а чланови Одбора су **већином гласова** утврдили следећи

Д н е в н и р е д :

1. Разматрање Предлога одлуке о избору заменика Тужиоца за ратне злочине, који је поднело Државно веће тужилаца (број: 119-2371/17 од 4. септембра 2017. године);
2. Повлачење предлога који је Одбор за правосуђе, државну управу и локалну самоуправу упутио Народној скупштини поводом разматрања Предлога одлуке о избору заменика јавног тужиоца, који је поднело Државно веће тужилаца (број: 119-2017/17 од 17. јула 2017. године);
3. Разно.

 Пре преласка на рад по тачкама утврђеног дневног реда председник је ставио на гласање, а чланови Одбора су **без примедби, већином гласова усвојили**: Записник са 19. седнице Одбора за правосуђе, државну управу и локалну самоуправу одржане 6. јула 2017. године; Записник са 20. седнице Одбора за правосуђе, државну управу и локалну самоуправу одржане 10. јула 2017. године и Записник са 21. седнице Одбора за правосуђе, државну управу и локалну самоуправу одржане 24. јула 2017. године.

**ПРВА ТАЧКА** – Разматрање Предлога одлуке о избору заменика Тужиоца за ратне злочине, који је поднело Државно веће тужилаца (број: 119-2371/17 од 4. септембра 2017. године).

 Председник Одбора је обавестио присутне да је Државно веће тужилаца доставило Народној скупштини Предлога одлуке о избору Светислава Рабреновића, тужилачког помоћника у Тужилаштву за ратне злочине, за заменика Тужиоца за ратне злочине и отворио расправу у вези са овом тачком дневног реда, у којој је учествовао Срето Перић, члан Одбора.

 **Срето Перић** је истакао да је у десетогодишњим ратним сукобима на просторима бивше Југославије смртно настрадало 130.000 људи и да се око 11.000 особа води као нестало због чега је неопходно да се води судски поступак и казне сви одговорни за овакав исход.

 Нагласио је да је држава Србија предузимала много активности у циљу остваривања сарадње са Хашким трибуналом, те је усклађивала и своје законодавство са прописима у вези са радом наведеног суда, нарочито у периоду од 2006. до 2012. године, у ком периоду су Хашком трибуналу предата сва лица која су била тражена.

 Изнео је став да је држава Србија са своје стране учинила све, некада и више, од онога што се од ње тражило, а да остале државе у региону, које су, такође биле у обавези да сарађују са Хашким трибуналом, нису испуниле ни минимум обавеза. С тим у вези, нагласио је да државни органи Републике Србије треба да воде рачуна о реципроцитету у односу на друге државе у региону, у вези са извршавањем обавеза према Међународном суду за ратне злочине.

Након што је закључио расправу у вези са овом тачком дневног реда председник Одбора је ставио на гласање предлог:

-да Одбор за правосуђе, државну управу и локалну самоуправу констатује да је Предлог одлуке о избору заменика Тужиоца за ратне злочине Државно веће тужилаца поднело као овлашћени предлагач, у складу са чланом 75. ст. 1. и 2. Закона о јавном тужилаштву;

-да Одбор одлучи да предложи Народној скупштини да Предлог одлуке о избору Светислава Рабреновића, тужилачког помоћника у Тужилаштву за ратне злочине, за заменика Тужиоца за ратне злочине размотри и донесе одлуку о избору заменика Тужиоца за ратне злочине;

-да за известиоца Одбора на седници Народне скупштине буде одређен Петар Петровић, председник Одбора.

Чланови Одбора су **већином гласова прихватили** наведени предлог.

**ДРУГА ТАЧКА –** Повлачење предлога који је Одбор за правосуђе, државну управу и локалну самоуправу упутио Народној скупштини поводом разматрања Предлога одлуке о избору заменика јавног тужиоца, који је поднело Државно веће тужилаца (број: 119-2017/17 од 17. јула 2017. године).

**Петар Петровић** је обавестио члланове Одбора да је након што је Одбор на 21. седници одржаној 24. јула 2017. године, размотрио Предлог одлуке о избору заменика јавног тужиоца, који је поднело Државно веће тужилаца (број 119-2017/17, од 17. јула 2017. године) и одлучио да предложи Народној скупштини да прихвати Предлог одлуке о избору заменика јавног тужиоца у: Првом основном јавном тужилаштву у Београду; Другом основном јавном тужилаштву у Београду; Трећем основном јавном тужилаштву у Београду; Основном јавном тужилаштву у Обреновцу; Основном јавном тужилаштву у Панчеву; Основном јавном тужилаштву у Великој Плани; Основном јавном тужилаштву у Зрењанину; Основном јавном тужилаштву у Бечеју; Основном јавном тужилаштву у Сремској Митровици; Основном јавном тужилаштву у Шапцу; Основном јавном тужилаштву у Крушевцу; Основном јавном тужилаштву у Краљеву; Основном јавном тужилаштву у Нишу; Основном јавном тужилаштву у Пожаревцу, Прво Велико веће Уставног суда Републике Србије, решењем број Број IУо-254/2016, покренуо поступак за утврђивање незаконитости Правилника о критеријумима и мерилима за оцену стручности, оспособљености и достојности кандидата у поступку предлагања за заменика јавног тужиоца који се први пут бира (Сл. гласник РС, број 80/16).

Председавајући је отворио расправу у вези са овом тачком дневног реда, па како се нико није јавио за реч, ставио је на гласање предлог да Одбор за правосуђе, државну управу и локалну самоуправу одлучи да своју одлуку садржану у Извештају поднетом Народној скупштини (07 Број: 119-2017/17 24. јул 2017. године) повуче до окончања поступка за утврђивање незаконитости Правилника о критеријумима и мерилима за оцену стручности, оспособљености и достојности кандидата у поступку предлагања за заменика јавног тужиоца који се први пут бира (Сл. гласник РС, број 80/16), покренутог Решењем I Великог већа Уставног суда Републике Србије (Број IУо-254/2016), донетог на седници одржаној 19. јула 2017. године.

Чланови Одбора су **већином гласова** усвојили наведени предлог.

**ТРЕЋА ТАЧКА** – Разно.

 Расправа у вези са овом тачком дневног реда није отварана.

Седница је завршена у 11,25 часова.

СЕКРЕТАР ПРЕДСЕДНИК

Сања Пецељ Петар Петровић